DEĊIŻJONI TAL-KUMMISSJONI
tas-6 ta' Ottubru 2006
li temenda d-Deċiżjoni 2003/858/KE fir-rigward tal-lista ta' territorji li minnhom hija awtorizzata l-importazzjoni ta' ċerti speċi ta' ħut ħaj, il-bajd u l-gameti tagħhom li huma maħsuba għall-biedja fil-Komunità Ewropea
(innotifikata taħt dokument numru C(2006) 4361)
(Test b'rilevanza għaż-ŻEE)
(2006/680/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/67/KEE tat-28 ta' Jannar 1991 li tikkonċerna l-kondizzjonijiet tas-saħħa ta' l-annimali li jirregolaw it-tqegħid fuq is-suq ta' l-annimali u prodotti ta' l-akwakultura (1), u b'mod partikolari l-Artikolu 19(1) tiegħu,
Billi:
(1)
Id-Deċiżjoni tal-Kummissjoni 2003/858/KE tal-21 ta' Novembru 2003 li tippreskrivi l-kondizzjonijiet ta' saħħa ta' l-annimali u l-ħtiġijiet ta' ċertifikazzjoni għal importazzjonijiet ta' ħut ħaj, il-bajd u l-gameti tagħhom maħsuba għall-biedja, u ħut ħaj li joriġina mill-akwakultura u prodotti tagħhom maħsuba għall-konsum uman (2), tistabbilixxi lista ta' pajjiżi terzi jew partijiet minnhom minn fejn hija awtorizzata l-importazzjoni ta' ħut ħaj, il-bajd u l-gameti tagħhom maħsuba għall-biedja fil-Komunità.
(2)
F'Marzu 2006, esperti veterinarji tal-Komunità wettqu spezzjoni fuq il-post fl-Albanija biex jivverifikaw il-konformità mad-Deċiżjoni 2003/858/KE.
(3)
Is-sejbiet li saru matul dik l-ispezzjoni juru li l-Albanija ma tistax tipprovdi għall-garanziji meħtieġa għas-saħħa ta' l-annimali għall-esportazzjoni fil-Komunità ta' ħut ħaj, il-bajd u l-gameti tagħhom maħsuba għall-biedja.
(4)
Billi importazzjoni bħal din lejn il-Komunità tista' tipperikola b'mod serju il-qagħda ta' saħħet l-annimali fil-Komunità, l-Albanija għandha titneħħa mil-lista ta' pajjiżi terzi li minnhom l-Istati Membri huma awtorizzati li jimportaw ħut ħaj, il-bajd u l-gameti tagħhom, maħsuba għall-biedja fil-Komunità stipulati fl-Anness I tad-Deċiżjoni 2003/858/KE.
(5)
Id-Deċiżjoni 2003/858/KE għandha għalhekk tiġi emendata skond dan.
(6)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Anness I tad-Deċiżjoni 2003/858/KE jinbidel bit-test fl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, nhar is-6 ta' Ottubru 2006.